Cunctis mortalibus fieri notum volumus quia Frotmondus, urbis Senonicæ comes, et uxor ejus Gisberta, petierunt præsentiam Winemanni, abbatis Sancti-Remigii et monachorum sub sacro religionis habitu servientium Deo, ut concederent prædictæ comitissæ medietatem terræ Villebursæ (vulgo Vuilleboursæ) quæ ad eos videbatur pertinere. Quod audientes, abbas et monachi precati sunt et ipsi præfatos comitem et comitissam ut remissionem et indulgentiam facerent domino Deo et Sto Remigio ut deinceps in illa villa (videlicet Villaburrosa) neque ipsi, neque exercitus eorum, seu venatores, vel canes, aut stabularii, necnon suorum aliquis servientium non hospitarentur, neque hominibus in eædem terræ commorantibus ullam molestiam inferrent, aliquam expectationem ab eis expostularent, captionem vini de indominicato clauso, quod est in villa nova perpetualiter parcerent vel remitterent Deo et Sto Remigio, ita ut abbas et monachi ipsius loci memorentur animarum illorum seu parentum ipsorum in divinis officiis; quam petitionem libenter audientes comes et comitissa fecerunt quod prædictus abbas et monachi flagitarent. Indulserunt ergo et remiserunt illud, ut precatum est, ea conditione ut largiretur jam dictæ comitissæ supradicta medietas terræ. Victi tandem abbas et monachi precibus illorum et aliorum multorum, necnon cupientes adipisci quod postulabant, dedere ei supra nominatam terram, ea lege ut in vita sua teneret; post obitum vero illius ad eos rediret, censumque taxatum inde persolveret, et sub jure jurando promitteret ut post mortem ipsius non filius neque filia, vel aliquis superstes illius de ea presumeret, aut eam tenere vel repetere tentaret; quod si faceret, primitus iram Dei incurreret, et postmodum ab omni societate christianorum extorris fieret. Ut autem hæc notitia firma et inviolabilis permaneat, prædictus comes cum sua conjuge manu propria firmavit, fideliumque suorum manibus roborandum tradidit. Actum in comitatu senonico publice. Signum Frotmundi, comitis; signum uxoris suæ; signum Rainardi, filii ejus; signum Maynardi, archiep. Senonensis; signum Fulconis; signum Baldrici; signum Muriberani; signum Milonis; signum Adhererti, cum pluribus aliis.